Foto: TIV axborot xizmati 2019 yilning 19 iyul kuni O‘zbekiston Respublikasi tashqi ishlar vaziri o‘rinbosari Dilshod Axatov O‘zbekiston va Qozog‘istondagi Fridrix Ebert fondining mintaqaviy direktori Kristof Mor bilan uchrashdi. Suhbat chog‘ida Fondning jamoatchilik, ijtimoiy, madaniy-gumanitar sohalardagi ishtiroki orqali O‘zbekiston – Germaniya hamkorligi hajmlarini oshirish istiqbollari muhokama qilindi, deyiladi TIV xabarida. O‘zbekistonda Fondning ikki tomonlama hamkorlikni mustahkamlash, demokratlashtirish jarayonlarini va huquqiy davlat qurishni qo‘llab-quvvatlash, ijtimoiy-iqtisodiy taraqqiyotga ko‘maklashishga yo‘naltirilgan sermahsul faoliyati yuqori baholanishi qayd etildi. Uchrashuvda demokratik islohotlarni ilgari surishga yordamlashishga yo‘naltirilgan dolzarb loyihalar borasidagi Fondning takliflari ko‘rib chiqildi. Bunda Fondning O‘zbekiston kadrlarini o‘qitish va malakasini oshirishda ishtirok etishi masalasiga ham to‘xtalib o‘tilgan.